钦定古今图书集成/历象汇编/乾象典/第002卷 > 明阳玛诺天问略 > 日月表景长短图
## 钦定古今图书集成/历象汇编/乾象典/第002卷 > 明阳玛诺天问略 > 日月表景长短图

### 日月表景长短图说

如右图，甲乙为地平，丙为表。视日轮高于地平五十度，月轮亦高五十度。即日光从表端至丁，月光从表端至戊，戊影长于丁影，明也。是知月天必在其下而近于地面也。

月天南北二极各离宗动天之极二十三度半，与日天同，故月行亦交黄道。而其躔黄道，非如日轮也。日轮恒行黄道一路；月轮之路非一，乃出入黄道南北五度。故中国历家曰：“月有九道，其出入相交处，谓之龙头、龙尾。”详见前《日食图》。月本动，自西而东，每日约行十三度有奇。朔时日月同度；至第三日及第四日，即见月轮在日轮之东；至上弦，离太阳九十度；望日正相对百八十度半周天。非月行最疾，何能离日如是乎？然其自东而西，日月诸星其动并同，无有疾迟，以其皆为宗动天所带故也。

问：“月光每日不同，何故？”曰：“月体及诸星之体，与本天之体一也。第天体透光如玻瓈；而月与星之体坚凝，不能透光耳。故日光全照月天，天体直透，不能发光；月星坚凝不透，故耀日光而发照焉。征之朔日及上下弦可知也。月体无光，恒借太阳之光，故日光照及其体则明，不及其体则暗。如使月本有光，则近于日、远于日，其光恒一，绝无消长矣。今朔则月全无光，上弦渐长，下弦渐消，必借于日，明也。日天在上，月天在下，日光在月，恒照半体。朔日，日月同度，月正居日之下，日光独照其向上之半，不照其向下之半；人居地上，独能见其无光之下半，而不见其有光之上半，故朔之日视月全无光也。过朔日则月东行而渐离于日，日轮在西，月亦受光于西。愈近于日，日光愈照其上面；愈远于日，日光愈照其下面。以离太阳有远近，故其光无时不消长也。”